CELEX: 32011R1171
Language: sk
Date: 2011-11-16 00:00:00
Title: Nariadenie Komisie (EÚ) č. 1171/2011 zo 16. novembra 2011 o zamietnutí povolenia určitých zdravotných tvrdení o iných potravinách, ako sú tie, ktoré odkazujú na zníženie rizika ochorenia a na vývoj a zdravie detí Text s významom pre EHP

17.11.2011   
            
            
               SK
            
            
               Úradný vestník Európskej únie
            
            
               L 299/4
            
         NARIADENIE KOMISIE (EÚ) č. 1171/2011
   zo 16. novembra 2011
   o zamietnutí povolenia určitých zdravotných tvrdení o iných potravinách, ako sú tie, ktoré odkazujú na zníženie rizika ochorenia a na vývoj a zdravie detí
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 18 ods. 5,
   keďže:
   
               (1)
            
            
               Podľa nariadenia (ES) č. 1924/2006 sú zdravotné tvrdenia o potravinách zakázané, pokiaľ ich v súlade s uvedeným nariadením nepovolila Komisia a neboli zahrnuté do zoznamu povolených tvrdení.
            
         
               (2)
            
            
               V nariadení (ES) č. 1924/2006 sa takisto stanovuje, že prevádzkovatelia potravinárskych podnikov môžu príslušnému vnútroštátnemu orgánu členského štátu predložiť žiadosti o povolenie zdravotných tvrdení. Príslušný vnútroštátny orgán má platné žiadosti zaslať Európskemu úradu pre bezpečnosť potravín (European Food Safety Authority – EFSA) (ďalej len „úrad“).
            
         
               (3)
            
            
               Úrad má po prijatí žiadosti o tejto skutočnosti bezodkladne informovať ostatné členské štáty a Komisiu a prijať stanovisko k príslušnému zdravotnému tvrdeniu.
            
         
               (4)
            
            
               Komisia má rozhodnúť o povolení zdravotných tvrdení s prihliadnutím na stanovisko, ktoré vydal úrad.
            
         
               (5)
            
            
               V nadväznosti na žiadosť spoločnosti Yakult Europe B.V. predloženú podľa článku 13 ods. 5 nariadenia (ES) č. 1924/2006 bol úrad požiadaný o vydanie stanoviska k zdravotnému tvrdeniu týkajúcemu sa účinkov živých buniek Lactobacillus casei kmeňa Shirota a podpory odolnosti horných dýchacích ciest voči účinkom patogénov podporou imunitných reakcií (otázka č. EFSA-Q-2010-00137) (2). Tvrdenie navrhované žiadateľom bolo okrem iného formulované takto: „Dennou spotrebou živých buniek Lactobacillus casei kmeňa Shirota prítomných vo fermentovanom mliečnom výrobku sa podporuje odolnosť horných dýchacích ciest podporou imunitných funkcií.“
            
         
               (6)
            
            
               Komisii a členským štátom bolo 18. októbra 2010 doručené vedecké stanovisko úradu, v ktorom sa na základe predložených údajov dospelo k záveru, že medzi konzumáciou Lactobacillus casei kmeňa Shirota a uvedeným účinkom neexistuje príčinná súvislosť. Keďže uvedené tvrdenie nie je v súlade s požiadavkami nariadenia (ES) č. 1924/2006, nemalo by sa povoliť.
            
         
               (7)
            
            
               V nadväznosti na žiadosť spoločnosti Piimandusühistu E-Piim (mliekarenské družstvo E-Piim) predloženú podľa článku 13 ods. 5 nariadenia (ES) č. 1924/2006 bol úrad požiadaný o vydanie stanoviska k zdravotnému tvrdeniu týkajúcemu sa účinkov Lactobacillus plantarum TENSIATM v polotvrdom „srdcu prospešnom“ syre eidamového typu značky HarmonyTM a udržiavania normálneho krvného tlaku (otázka č. EFSA-Q-2010-00950) (3). Tvrdenie navrhované žiadateľom bolo formulované takto: „Pravidelná denná spotreba (najmenej tri týždne) 50 g (‚srdcu prospešného‘) syra Südamejuust značky HarmonyTM s obsahom probiotických Lactobacillus plantarum TENSIATM udržiava zdravý srdcovo-cievny systém, resp. zdravé srdce znižovaním krvného tlaku/symbol srdca.“
            
         
               (8)
            
            
               Komisii a členským štátom bolo 14. februára 2011 doručené vedecké stanovisko úradu, v ktorom sa na základe predložených údajov dospelo k záveru, že medzi konzumáciou Lactobacillus plantarum TENSIATM v polotvrdom „srdcu prospešnom“ syre eidamového typu značky HarmonyTM a uvedeným účinkom neexistuje príčinná súvislosť. Keďže uvedené tvrdenie nie je v súlade s požiadavkami nariadenia (ES) č. 1924/2006, nemalo by sa povoliť.
            
         
               (9)
            
            
               Zdravotné tvrdenia, ktoré sú predmetom tohto nariadenia, sú zdravotnými tvrdeniami podľa článku 13 ods. 1 písm. a) nariadenia (ES) č. 1924/2006 a môže sa na ne uplatňovať prechodné obdobie stanovené v článku 28 ods. 5 uvedeného nariadenia. Keďže úrad dospel k záveru, že nebola zistená príčinná súvislosť medzi týmito potravinami a uvedenými účinkami, tieto tvrdenia nie sú v súlade s nariadením (ES) č. 1924/2006, a preto sa v ich prípade nemôže uplatniť prechodné obdobie stanovené v uvedenom článku.
            
         
               (10)
            
            
               Aby sa zabezpečil plný súlad s týmto nariadením, obidvaja prevádzkovatelia potravinárskych podnikov a príslušné vnútroštátne orgány by mali prijať nevyhnutné opatrenia na zabezpečenie toho, aby najneskôr do šiestich mesiacov po nadobudnutí účinnosti tohto nariadenia už neboli na trhu výrobky so zdravotnými tvrdeniami uvedenými v jeho prílohe.
            
         
               (11)
            
            
               Pri prijímaní opatrení uvedených v tomto nariadení sa zvážili pripomienky žiadateľov a zástupcov verejnosti, ktoré boli doručené Komisii podľa článku 16 ods. 6 nariadenia (ES) č. 1924/2006.
            
         
               (12)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   1.   Zdravotné tvrdenia uvedené v prílohe k tomuto nariadeniu sa nezahrnú do zoznamu povolených tvrdení Únie podľa článku 13 ods. 3 nariadenia (ES) č. 1924/2006.
   2.   Výrobky s takýmito zdravotnými tvrdeniami, ktoré boli umiestnené na trh alebo označené pred dňom nadobudnutia účinnosti tohto nariadenia, však môžu zostať na trhu počas obdobia najviac šiestich mesiacov od uvedeného dňa.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. novembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 404, 30.12.2006, s. 9.
   
      (2)  Vestník EFSA (The EFSA Journal) 2010; 8(10): 1860.
   
      (3)  Vestník EFSA (The EFSA Journal) 2011; 9(2): 1981.
   
      PRÍLOHA
      
         Zamietnuté zdravotné tvrdenia
      
      
                  Uplatňovanie – príslušné ustanovenia nariadenia (ES) č. 1924/2006
               
               
                  Živina, látka, potravina alebo kategória potravín
               
               
                  Tvrdenie
               
               
                  Odkaz na stanovisko EFSA
               
            
                  Článok 13 ods. 5 – zdravotné tvrdenie, ktoré vychádza z nových vedeckých údajov a/alebo zahŕňa požiadavku ochrany informácií, ktoré sa považujú za interné
               
               
                  živé bunky Lactobacillus casei kmeňa Shirota
               
               
                  dennou spotrebou živých buniek Lactobacillus casei kmeňa Shirota prítomných vo fermentovanom mliečnom výrobku sa podporuje odolnosť horných dýchacích ciest podporou imunitných funkcií
               
               
                  Q-2010-00137
               
            
                  Článok 13 ods. 5 – zdravotné tvrdenie, ktoré vychádza z nových vedeckých údajov a/alebo zahŕňa požiadavku ochrany informácií, ktoré sa považujú za interné
               
               
                  
                     Lactobacillus plantarum TENSIATM
                  
               
               
                  pravidelná denná spotreba (najmenej tri týždne) 50 g („srdcu prospešného“) syra Südamejuust značky HarmonyTM s obsahom probiotických Lactobacillus plantarum TENSIATM udržiava zdravý srdcovo-cievny systém, resp. zdravé srdce znižovaním krvného tlaku/symbol srdca
               
               
                  Q-2010-00950